CELEX: 32018D1918
Language: hr
Date: 2018-12-04 00:00:00
Title: Provedbena odluka Vijeća (EU) 2018/1918 od 4. prosinca 2018. kojom se Ujedinjenoj Kraljevini odobrava primjena posebne mjere kojom se odstupa od članaka 16. i 168. Direktive 2006/112/EZ o zajedničkom sustavu poreza na dodanu vrijednost

7.12.2018   
               
               
                  HR
               
               
                  Službeni list Europske unije
               
               
                  L 311/30
               
            
         PROVEDBENA ODLUKA VIJEĆA (EU) 2018/1918
         od 4. prosinca 2018.
         kojom se Ujedinjenoj Kraljevini odobrava primjena posebne mjere kojom se odstupa od članaka 16. i 168. Direktive 2006/112/EZ o zajedničkom sustavu poreza na dodanu vrijednost
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (1), a posebno njezin članak 395. stavak 1.,
         uzimajući u obzir prijedlog Europske komisije,
         budući da:
         
                     (1)
                  
                  
                     Odlukom Vijeća 2006/659/EZ (2) Ujedinjenoj Kraljevini odobrena je primjena posebne mjere pojednostavnjenja („mjera”) kako bi se na paušalnoj osnovi utvrdio udio poreza na dodanu vrijednost (PDV) koji nije moguće odbiti u vezi s troškovima goriva za poslovne automobile koji se ne upotrebljavaju isključivo u poslovne svrhe. Taj sustav, koji nije obvezan za porezne obveznike, temelji se na razini emisija ugljikova dioksida (CO2) iz automobila jer su emisije razmjerne potrošnji goriva te stoga i troškovima goriva.
                  
               
                     (2)
                  
                  
                     Odluka 2006/659/EZ zamijenjena je Provedbenom odlukom Vijeća (EU) 2015/2109 (3) koja istječe 31. prosinca 2018.
                  
               
                     (3)
                  
                  
                     Dopisom koji je Komisija zaprimila 27. travnja 2018. Ujedinjena Kraljevina zatražila je odobrenje za nastavak primjene mjere do 31. prosinca 2020.
                  
               
                     (4)
                  
                  
                     Komisija je dopisom od 11. lipnja 2018. obavijestila ostale države članice o zahtjevu Ujedinjene Kraljevine. Komisija je dopisom od 12. lipnja 2018. obavijestila Ujedinjenu Kraljevinu da ima sve informacije potrebne za razmatranje zahtjeva.
                  
               
                     (5)
                  
                  
                     Kako se zahtijeva člankom 4. Provedbene odluke (EU) 2015/2109 Ujedinjena Kraljevina podnijela je izvješće o funkcioniranju posebne mjere. Prema mišljenju Ujedinjene Kraljevine, aranžman je doveo do pojednostavnjenja, i za porezne obveznike i za poreznu upravu, postupka naplate PDV-a koji se odnosi na troškove goriva za poslovne automobile.
                  
               
                     (6)
                  
                  
                     Stoga je primjereno da se Ujedinjenoj Kraljevini odobri primjena mjere do 31. prosinca 2020.
                  
               
                     (7)
                  
                  
                     Mjera odstupanja neće negativno utjecati na vlastita sredstva Unije prikupljena PDV-om,
                  
               DONIJELO JE OVU ODLUKU:
         
            Članak 1.
            Odstupajući od članaka 16. i 168 Direktive 2006/112/EZ, Ujedinjenoj Kraljevini odobrava se da od 1. siječnja 2019. do 31. prosinca 2020. na paušalnoj osnovi utvrđuje udio PDV-a u vezi s troškovima goriva koje je u privatne svrhe potrošeno u poslovnim automobilima.
         
         
            Članak 2.
            Udio poreza iz članka 1. iskazuje se fiksnim iznosima koji se utvrđuju na temelju razine emisija CO2 iz predmetne vrste vozila i koji odražavaju potrošnju goriva. Ujedinjena Kraljevina na godišnjoj razini prilagođava navedene fiksne iznose kako bi se uzele u obzir promjene prosječne cijene goriva.
         
         
            Članak 3.
            Sustav utvrđen na temelju ove Odluke nije obvezan za porezne obveznike.
         
         
            Članak 4.
            Ova je Odluka upućena Ujedinjenoj Kraljevini Velike Britanije i Sjeverne Irske.
         
         
            Sastavljeno u Bruxellesu 4. prosinca 2018.
            
               
                  Za Vijeće
               
               
                  Predsjednik
               
               H. LÖGER
            
         
         
            (1)  SL L 347, 11.12.2006., str. 1.
         
         
            (2)  Odluka Vijeća 2006/659/EZ od 25. rujna 2006. kojom se Ujedinjenoj Kraljevini odobrava uvođenje posebne mjere odstupanja od članka 5. stavka 6. i članka 11. dijela A. stavka 1. točke (b) Direktive 77/388/EEZ o usklađivanju zakonodavstava država članica o porezima na promet (SL L 272, 3.10.2006., str. 15.).
         
            (3)  Provedbena odluka Vijeća (EU) 2015/2109 od 17. studenoga 2015. kojom se Ujedinjenoj Kraljevini odobrava uvođenje posebne mjere odstupanja od članka 26. stavka 1. točke (a) i članaka 168. i 168.a Direktive 2006/112/EZ o zajedničkom sustavu poreza na dodanu vrijednost (SL L 305, 21.11.2015., str. 49.).